गेहूं की खड़ी फसल पर संकट, केंद्र सरकार ने फसल बचाने उतारे एक्सपर्ट
Heat wave alert in 5 states including MP, Rajasthan, Bihar Punjab Bihar मौसम विभाग ने चेतावनी दी है कि उत्तर-पश्चिमी, मध्य और पश्चिम भारत में अगले पांच दिन लू चल सकती है। अधिकतम तापमान सामान्य से 3 से 5 डिग्री अधिक रह सकता है।
मौसम विभाग ने चेतावनी दी है कि उत्तर-पश्चिमी, मध्य और पश्चिम भारत में अगले पांच दिन लू चल सकती है। अधिकतम तापमान सामान्य से 3 से 5 डिग्री अधिक रह सकता है। इन क्षेत्रों में मुख्य रूप से हरियाणा, पंजाब, राजस्थान, उत्तर प्रदेश, बिहार, मप्र जैसे राज्य आते हैं, जहां मुख्य फसल गेहूं है।
विभाग ने कहा है कि फूल आने और फसल पकने के दौरान अधिक तापमान से उपज में कमी आ सकती है। सरसों आदि फसल पर भी असर हो सकता है। रेगिस्तानी प्रदेश होने से राजस्थान में खतरा अधिक है। हालांकि गेहूं उत्पादन में 20% हिस्सेदारी रखने वाले मप्र में फसल काे इतना खतरा नहीं, क्योंकि यहां अन्य राज्यों के मुकाबले फसल पहले पक जाती है।
बढ़ते तापमान से उपज पर असर की आशंका और मौसम विभाग की पांच दिन में तीन चेतावनियों से केंद्र अलर्ट हो गया है। सरकार ने अधिक तापमान के प्रभाव की निगरानी के लिए पैनल बनाया है। प्रभावित राज्यों में कृषि वैज्ञानिकों को फील्ड में उतार दिया गया है। वे किसानों को बता रहे हैं कि फसल की सुरक्षा के लिए कौन-से कदम उठाए जाएं।
2022 में 10.6 करोड़ टन ही हुआ था गेंहू का उत्पादन
2022 मार्च में तेज गर्मी के चलते गेहूं का उत्पादन 15 साल में सबसे कम 10.6 करोड़ टन ही हुआ था। संकट के चलते मई 2022 में गेहूं के निर्यात पर प्रतिबंध लगाना पड़ा था। इस बार कृषि मंत्रालय को 11.2 करोड़ टन गेहूं उत्पादन का अनुमान है।
इसलिए फरवरी में ही बढ़ी गर्मी से चिंतित सरकार ने एहतियाती कदम उठाने शुरू कर दिए हैं। पशुपालन विभाग के विशेषज्ञ किसानों के पास पहुंचकर उन्हें मार्गदर्शन दे रहे हैं कि वे खुद को और पशुओं को हीट स्ट्रोक से कैसे बचाएं।
भास्कर ग्राउंड रिपोर्ट- दाना पूरा नहीं बना तो मुश्किल होगी
पंजाब : बढ़ते पारे से पीली घुंघी रोग लग सकता है
बुधवार को अधिकतम तापमान 27 डिग्री रहा। गेहूं उत्पादन में पंजाब-हरियाणा की हिस्सेदारी 25% है। यह बढ़ा तो गेहूं की फसल पर असर होगा। गेहूं के दाने पर असर पड़ सकता है। बढ़ते पारे से पीली घुंघी रोग लग सकता है। वैज्ञानियों ने किसानों से कहा है कि गेहूं में पानी लगाते रहें, ताकि दाने में नमी रहे।
राजस्थान : गेहूं के साथ जौ को नुकसान हो सकता है
बुधवार को अधिकतम तापमान 30 डिग्री रहा। फरवरी में गर्मी से गेहूं और जौ को नुकसान हो सकता है। तेज धूप और गर्मी के चलते पूरा दाना नहीं बन पाएगा। 15% तक उत्पादन कम होने की आशंका है। राजस्थान एग्रीकल्चर रिसर्च इंस्टीट्यूट के डायरेक्टर डॉ. एएस बलोदा ने कहा, अच्छे दाने के लिए कम तापमान जरूरी है।
बिहार : तापमान 33 डिग्री पहुंचा, दाने पर असर संभव
बुधवार को अधिकतम तापमान 33 डिग्री रहा। गेहूं उत्पादन में राज्य की हिस्सेदारी 5% है। कृषि वैज्ञानिक अनिल झा के अनुसार, 190 गांवों में मौसम अनुकूल तकनीक से खेती हो रही है। 15 नवंबर तक गेहूं की बुआई हो चुकी है, तो गर्मी का असर नहीं होगा। तापमान बढ़ता है तो गेहूं का दाना हल्का होगा।
यहां असर कम : दिसंबर-जनवरी में बोई फसल 5% से 10% प्रभावित हो सकती है
विशेषज्ञों का कहना है कि नवंबर में बोई गई फसल पर बढ़ते तापमान का असर नहीं होगा। हालांकि अनुमान है कि गर्मी का बढ़ना जारी रहा तो दिसंबर-जनवरी में बोई गई फसल पर 5 से 10% असर हो सकता है। तापमान बढ़ने से सरसों की फसल भी 4 से 6% तक कम हो सकती है।
कीमतें नहीं थम रहीं : पिछले साल से गेहूं के दाम 19% और आटे के 20% अधिक
उपभोक्ता मामलों के मंत्रालय के मुताबिक, घरेलू बाजार में गेहूं की औसत खुदरा कीमतें पिछले साल के मुकाबले 19% अधिक हैं। वहीं आटे की कीमत 20% अधिक बनी हुई हैं। कीमतें कम करने के लिए सरकार ने पिछले दिनों राज्यों के कोटे का 50 लाख टन गेहूं खुले बाजार में उतारा था।
क्या बोले एक्सपर्ट?
भारतीय गेहूं एवं जौ अनुसंधान संस्थान, करनाल के प्रमुख ज्ञानेंद्र सिंह ने बताया कि भारत में फसल अभी अच्छी स्थिति में है। किसान मौसम गर्म होने से पनपने वाले कीटों और बीमारियों पर ध्यान दें। तापमान दिन में 30 डिग्री से ऊपर या रात में 15 डिग्री से ऊपर जाए तो फसल पर पोटेशियम क्लोराइड का छिड़काव करें। 